Lansio partneriaeth newydd i hybu'r diwydiant teledu yng Nghymru – Golwg360
Lansio partneriaeth newydd i hybu'r diwydiant teledu yng Nghymru
Mae'r BBC ac asiantaeth Cymru Greadigol wedi lansio'r bartneriaeth heddiw, 1 Medi
Dawn Bowden AS a Tim Davie
Mae'r BBC a Cymru Greadigol wedi cyhoeddi partneriaeth newydd sydd am geisio rhoi'r diwydiant teledu yng Nghymru ar lwyfan byd-eang.
Cafodd cytundeb ei lofnodi heddiw rhwng y darlledwr a'r asiantaeth o Lywodraeth Cymru, sy'n ymgais i geisio "adlewyrchu'r cenhedloedd mae'r [BBC] yn ei gwasanaethu", ac adeiladu ar lwyddiant diweddar y diwydiannau creadigol.
Bydd y bartneriaeth felly'n gyfrifol am gefnogi dramâu, comedi a chynnwys ffeithiol sy'n cael eu cynhyrchu yng Nghymru.
Mae hyn yn cynnwys rhaglenni fel y gyfres ddrama, The Pact, a chyfres ddogfen newydd ar gyfer BBC Three, Hot Cakes.
When a young brewery boss is found dead, a chain of events is triggered that will change their lives forever.
The Pact, streaming now on BBC iPlayer pic.twitter.com/NMbDB0Nyvd
— BBC Wales 🏴󠁧󠁢󠁷󠁬󠁳󠁿 (@BBCWales) August 31, 2021
Byddan nhw'n cydweithio dros y dair blynedd nesaf, gyda bwriad i sefydlu partneriaeth hirdymor yn y pen draw.
"Adlewyrchu'r cenhedloedd"
Fe ddywedodd Tim Davie, Cyfarwyddwr Cyffredinol y BBC, wrth wneud y cyhoeddiad ei fod yn gyffrous wrth edrych ymlaen at y dyfodol.
"Mae'n holl bwysig fod y BBC yn adlewyrchu'r cenhedloedd mae'n ei gwasanaethu," meddai.
"Yn gynharach eleni fe nodais yn glir fod hwn yn flaenoriaeth allweddol i'r BBC a bydd gweithio gyda phartneriaid fel Cymru Greadigol yn ein cynorthwyo i wireddu'r uchelgais honno.
"Mae Cymru yn ganolbwynt i egni creadigol, ac rwyf am weld hynny'n ffynnu a thyfu.
"Mae heddiw'n nodi dechrau partneriaeth gyffrous, hirdymor rhwng y BBC a Chymru Greadigol."
"Mynediad at dalent Cymreig newydd"
Roedd Dawn Bowden, Dirprwy Weinidog Llywodraeth Cymru ar gyfer y Celfyddydau a Chwaraeon, yn hapus wrth ystyried cyfleoedd y bartneriaeth.
"Mae'r [gytundeb] hon yn nodi ein gweledigaeth gyffredin i gefnogi sector diwydiannau creadigol yng Nghymru," meddai.
"[Maen nhw'n ddiwydiannau] llewyrchus, yn amrywiol ac o safon fyd-eang ac yn rhagori ar gynhyrchu amrywiaeth eang o gynnwys.
"Mae'r bartneriaeth hon felly'n gyfle gwych i ddarganfod a chael mynediad at dalent Cymreig newydd o bob cwr o Gymru."
Rhoi bywyd newydd i hen alawon a chaneuon
Bydd set gerddoriaeth newydd sbon gan AVANC, yn dilyn cydweithrediad â'r Llyfrgell Genedlaethol, yn cael ei ffrydio'r wythnos nesaf